《重建神秀楼》
宋代·林表民

慨昔淳熙初，忠定守郡时。树楼城南门，众秀皆来归。

插空缭千峤，注海合两溪。云眉扁古隶，蛟凤跃出飞。

西瞻建标霞，东頫采菊篱。循环一甲子，天假兹良期。

象贤宣祖烈，布政轶吏师。乘暇陟危级，更新敞前规。

肆开落成宴，镫月交明辉。杰栋小芳桂，修梁薄辛夷。

空阔渺纳纳，青红湿离离。太平毕文简，庆历元厚之。

猗彼三硕辅，勋业畴或非。公今继其躅，岁月几推移。

魏谟宝遗笏，郑武缁旧衣。过者登斯楼，咸诵金石词。

却笑楚臣作，空因秋气悲。

作者简介：表民字逢吉，号玉溪，师子，东鲁（今山东省泛称）人。寓居临海。有玉溪吟稿。